પરંતુ ખાટલે એક મોટી ખોટ તે છે કે ફોનને પાસવર્ડ લોકથી પ્રોટેક્ટ કરવાથી ઇમર્જન્સી વખતે તમારો ફોન બિનઉપયોગી પુરવાર થઈ શકે છે. (સિનિયર સિટિઝન્સ માટે તો ખાસ) ધારો કે તમે એકલા મોર્નિંગ વોક માટે ગયા હો અને ડાયાબિટિસ કે બ્લડપ્રેશરની તકલીફને કારણે રસ્તામાં અચાનક બેભાન થઈ જાઓ અથવા તો કોઈ પણ વયની વ્યક્તિ કોઈ રોડ અકસ્માતનો ભોગ બને તો આસપાસના લોકો સૌથી પહેલાં તેના ખિસ્સા ફંફોસીને તેનો મોબાઇલ ખોલી તેણે જે છેલ્લો નંબર ડાયલ કર્યો હોય તે અથવા તો કોન્ટેક્ટ લિસ્ટમાંથી નંબરો શોધીને તેના કુટુંબીજનો કે સગાંવહાંલાને તાત્કાલિક જાણ કરી શકે છે. હવે જો તમારો ફોન પાસવર્ડ લોકથી પ્રોટેક્ટ કરેલો હોય તો આ ઈમર્જન્સીનું હાથવગું સાધન તદ્દન બિનઉપયોગી બની રહે છે. કેટલીક વાર અકસ્માતની શરુઆતની ક્ષણો ખૂબ જ મહત્ત્વની હોય છે અને તે સંજોગોમાં તમારો લોક કરેલો ફોન જીવલેણ પુરવાર થઈ શકે છે.